
Tlačová správa (15. 10. 2015)

Filmový festival inakosti bude už deviatykrát 
Už deviaty ročník čaká Filmový festival inakosti, ktorý prináša filmy o živote gejov, lesieb, bisexuálov, transrodových a intersexuálnych ľudí. Filmová prehliadka bude od 21. do 25. októbra v dvoch bratislavských kinách – Kino Lumiѐre a Kino Film Europe. Téma hľadania rodiny a potreby zázemia sa prelína tento rok viacerými snímkami. Cieľom je ukázať, že hodnoty ako láska, vernosť, spolupatričnosť či oddanosť sú rovnako kľúčové aj pre LGBTI ľudí. Symbolom festivalu sa stala videokazeta. „Zistili, že medzi nami žijú teplé páry, ktoré si doma v škatuliach z nostalgie odkladajú videokazety zo spoločných dovoleniek, osláv, ako aj videokazety ťažko pozháňaných teplých filmov. VHS-ky sú akési archívy spomienok, pre homo i hetero páry a rodiny. Hodiny nakrútených zážitkov, ktoré ťažko zhrnúť pár slovami, hodiny radosti i smútku, hodiny vzájomnej pomoci a rodinného zázemia. Videokazety sa teda dostali aj na náš plagát a ďalšie propagačné materiály, do festivalového spotu a budú aj priamo v kinosálach, aby sme si pripomínali všetky tie príbehy lásky skryté doma v skrini,“ uviedla riaditeľka festivalu Zita Hosszúová. 

Na plátna kín prinesie festival filmy z viacerých krajín. Zastúpená bude belgická, francúzska, britská či švédska kinematografia. Diváci a diváčky uvidia aj snímky z Litvy, Bosny a Hercegoviny, Chorvátska, Čile a ďalších krajín. Festival sa obzrie za najzaujímavejšími LGBTI titulmi, ktoré sa v priebehu roka objavili v distribúcii. Patria k nim napríklad britská komédia Pride (r. Matthew Warchus), vycibrené Motýle Petra Stricklanda, zdvojený príbeh Oliviera Assayasa Sils Maria s Juliette Binoche v hlavnej úlohe a v neposlednom rade balkánska polemika o heterosexualite Ostrov lásky Jasmily Žbanić.

V predpremiére festival predstaví kontroverznú snímku Projektu 100 Love (r. Gaspar Noé). FFi bude pravdepodobne jedinou príležitosťou vidieť v Bratislave okrem iného belgicko-kanadský film Som tvoj (r. David Lambert) o bizarnom vzťahu argentínskeho imigranta a jeho belgického „záchrancu“, film, ktorý minulý rok na MFF Karlovy Vary získal ocenenie za najlepší mužský herecký výkon. Špecialitou tohoročného festivalu sú filmy osobností o osobnostiach, ktorých súkromný život bol poznačený konfrontáciou s neheterosexualitou. Peter Greenaway predstaví svoj pohľad na génia svetovej kinematografie, sovietskeho režiséra Sergeja Ejzenštejna, (Ejzenštejn v Guanajuate, 2015), vrátime sa i k tvorbe významného predstaviteľa britskej queer kinematografie Dereka Jarmana a jeho vizuálne podmanivým životopisným filmom Carravagio a Wittgenstein. Mimiprehliadku Jarmanovej tvorby uzavrie homoerotická vizualizácia a interpretácia Shakespearových milostných sonetov (The Angelic Conversation). Filmy o osobnostiach uzatvára dánsky dokumentárny film Fassbinder.
Okrem filmov prinesie festival aj množstvo sprievodných podujatí. V Kine Lumiѐre bude infostánok o životných partnerstvách aj možnosť porozprávať sa s transrodovými ľuďmi o ich životoch. Organizátori zaradili do programu prednášku o fínsko-švédskej spisovateľke a výtvarníčke Tove Jansson, ďalej diskusiu s americkým queer aktivistom a workshopy o právach LGBTI ľudí. Medzi sprievodné podujatia patrí aj Noc filmových soundtrackov, party Homomat či FFi afterparty. 
Filmový festival inakosti je nesúťažná filmová prehliadka, ktorej cieľom je prostredníctvom filmového umenia búrať stereotypné predstavy a predsudky o LGBTI ľuďoch a prispieť tak k skvalitneniu nielen ich života, ale aj celkovej spoločenskej atmosféry. Po projekciách v Bratislave sa festival v novembri presunie do viacerých slovenských miest. Viac o festivale sa možno dozvedieť na www.ffi.sk. 

